Vinnslustöðin hf. hefur eignast öll hlutabréfin í Útgerðarfélaginu Glófaxa ehf. í Vestmannaeyjum og tekur við félaginu 1. september 2017 . Þetta kemur fram í frétt á vefsíðu VSV . Kaupsamningurinn var undirritaður með venjulegum fyrirvara um fjármögnun , samþykki stjórnar VSV og samþykki Samkeppniseftirlits . Kaupverðið er trúnaðarmál . Útgerðarfélagið Glófaxi gerir út tvo báta , nótaskipið Glófaxa VE - 300 og línu - og netabátinn Glófaxa II VE - 301 . Seljendurnir , Bergvin Oddsson og fjölskylda hans , halda eftir Glófaxa II og 50 þorskígildistonnum og stunda útgerð áfram . Með samningi sínum um kaupin á Glófaxa ehf. eykur Vinnslustöðin heildaraflamark sitt um 800 þorskígildistonn . Sigurgeir B. Kristgeirsson , framkvæmdastjóri Vinnslustöðvarinnar segir við tilefnið : „ Bergvin Oddsson og fjölskylda hans buðu okkur forkaupsrétt að félaginu með tilheyrandi aflaheimildum og skipi . Með því var okkur sýnt traust og trúnaður sem við erum fjölskyldunni afar þakklát fyrir . Það er beinlínis yfirlýst stefna Vinnslustöðvarinnar að halda aflaheimildum í byggðarlaginu svo sem kostur er . Viðhorf okkar og seljendanna fara saman að þessu leyti og eru í samræmi við hagsmuni byggðarinnar og atvinnulífsins í Vestmannaeyjum . “